Међутим након пар дана, кинеска Куоминтанг (националистичка) армија је дошла у Вијетнам како би надгледала репатријацију Јапанске царске војске. Демократска Република Вијетнам је тако постојала само у теорији и ефективно није контролисала никакву територију. Неколико месеци касније, Кинези, Вијетнамци и Французи су дошли до трилатералног споразума. Французи су се одрекли одређених интереса у Кини, Вијетмин је пристао на повратак Француза у замену за обећања о независности унутар Француске Уније, а Кинези су пристали да се повуку. Преговори између Француза и Вијетмина су убрзо пропали. Уследило је готово десет година рата против Француске. Овај рат је познат као Први рат у Индокини, док га Вијетнамци називају „Француским ратом“.